นายก ฯ สั่งเร่งแก้ปัญหาราคาตั๋วเครื่องบินแพง ระบุควรอยู่ในราคาที่เหมาะสม พร้อมเร่งแก้ไขปัญหาทั้งระยะสั้นและระยะยาว
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม รักษาราชการแทนรัฐมนตรีว่าการกระทรวงคมนาคม ได้รายงานแนวทางแก้ไขปัญหาราคาตั๋วโดยสารเครื่องบินปรับตัวสูงขึ้นต่อ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ซึ่งขณะนี้มีข้อสั่งการให้หน่วยงานที่เกี่ยวข้องเร่งแก้ปัญหาตั๋วเครื่องบินแพงอย่างครบวงจร โดยสำนักงานการบินพลเรือนแห่งประเทศไทย (CAAT) ได้รายงานสถานการณ์ค่าโดยสารเส้นทางภายในประเทศประจำเดือนมีนาคม 2566 พบว่าอัตราค่าโดยสารต่อเที่ยวเส้นทางบินกรุงเทพฯ - ภูเก็ต เป็นเส้นทางที่ได้รับการร้องเรียนว่าค่าโดยสารราคาแพงมากที่สุด อัตราค่าโดยสารเฉลี่ยสูงกว่า 2,500 บาท คิดเป็น ร้อยละ 17.5 ส่วนราคาต่ำกว่า2,500 บาท คิดเป็น ร้อยละ82.5 ของตั๋วโดยสารทั้งหมด โดยราคาบัตรโดยสารจะปรับตัวสูงขึ้นในช่วงเทศกาลสำคัญ แต่ผู้โดยสารจะได้ราคาต่ำที่สุดเมื่อจองตั๋วล่วงหน้าเป็นเวลานาน และตั๋วจะแพงขึ้นเมื่อใกล้ถึงวันและเวลาเดินทางจนถึงราคาสูงสุดไม่เกินเพดานที่กำหนด ทัังนี้เป็นผลจากการที่ปริมาณความต้องการเดินทางภายในประเทศปัจจุบันมีสูงขึ้นมาก ภายหลังสถานการณ์โควิด- 19 คลี่คลายลงทำให้มีนักท่องเที่ยวต่างชาติเดินทางเข้าออกประเทศไทยมากกว่า 140,000 คนต่อวันรวมกับการเดินทางท่องเที่ยวภายในประเทศของคนไทยขณะที่ความสามารถของระบบการบินซึ่งเพิ่งฟื้นตัวจากสถานการณ์โควิด 19 จึงยังไม่กลับสู่สภาวะปกติ ทำให้ไม่สามารถเพิ่มเที่ยวบินเพื่อรองรับปริมาณความต้องการได้เพียงพอ ทำให้ตั๋วโดยสารในบางช่วงเวลาเป็นที่ต้องการมากแม้จะมีราคาสูงมากก็ตามทั้งนี้ นายกรัฐมนตรีได้เน้นย้ำให้กระทรวงคมนาคม สำนักงานการบินพลเรือนแห่งประเทศไทย และหน่วยงานที่เกี่ยวข้อง เร่งรัดดำเนินการเพื่อให้เกิดผลลัพธ์ในการทำให้ราคาตั๋วโดยสารเครื่องบินปรับตัวลดลงมาอยู่ในระดับที่เหมาะสมมากขึ้นทั้งในส่วนที่ได้ดำเนินการไปแล้วและอยู่ระหว่างดำเนินการ เช่น การทยอยอนุญาตให้สายการบินนำเข้าอากาศยานเพิ่มเติม การเร่งแก้ปัญหาการบริการภาคพื้นที่สนามบินสุวรรณภูมิ รวมทั้งให้เร่งดำเนินการในแนวทางแก้ไขปัญหาต่าง ๆ นอกจากนั้น ยังมอบหมายให้ CAAT ติดตามตรวจสอบราคาค่าโดยสารภายในประเทศอย่างสม่ำเสมอ ขอความร่วมมือจากสายการบินให้จัดจำหน่ายบัตรโดยสารในราคาที่เหมาะสม ตลอดจนการประชาสัมพันธ์สร้างความเข้าใจกับประชาชน ถึงวิธีการกำหนดราคาของสายการบินซึ่งเป็นหลักการทั่วไป ทั้งนี้ หากหลีกเลี่ยงการซื้อตั๋วโดยสารในระยะเวลากระชั้นชิดได้ก็จะทำให้สามารถซื้อตั๋วได้ในราคาที่ไม่สูงจนเกินไป